ശാസ്താംകോട്ടയിലെ കുരങ്ങുകളെ പുനരധിവസിപ്പിക്കും തിരുവനന്തപുരം: ശാസ്താംകോട്ടയിലെ ആയിരക്കണക്കിന് കുരങ്ങുകളെ കൂടുതല് ശ്രദ്ധയോടെ പുനരധിവസിപ്പിക്കാന് സാദ്ധ്യമായ നടപടികളെടുക്കുമെന്ന് മന്ത്രി എ.കെ. ശശീന്ദ്രന് നിയമസഭയില് പറഞ്ഞു. ചന്തക്കുരങ്ങുകളെ ആറുമാസത്തിനകം പിടികൂടി വനത്തില് വിടണമെന്ന് ഹൈക്കോടതി ഡിവിഷന് ബെഞ്ച് നേരത്തേ ഉത്തരവിട്ടിരുന്നു. ഡല്ഹിയില് നിന്നെത്തിയ സന്നദ്ധസംഘടനാ പ്രവര്ത്തകര് കുരങ്ങുകളെ പിടികൂടി ശെന്തരുണി വനത്തില് പുനരധിവസിപ്പിച്ചിരുന്നു. അച്ചന്കോവില്, കോന്നി ഉള്ക്കാടുകളില് പുനരധിവസിപ്പിച്ച കുരങ്ങുകള് ഇപ്പോള് കോന്നി വനം ഡിവിഷന് പ്രദേശത്ത് നാശനഷ്ടങ്ങളുണ്ടാക്കുന്നതായി ജനങ്ങളുടെ പരാതിയുണ്ട്. ഈ സാഹചര്യത്തില് കൂടുതല് ശ്രദ്ധയോടെയേ കുരങ്ങുകളെ പുനരധിവസിപ്പിക്കാന് കഴിയൂവെന്ന് കോവൂര് കുഞ്ഞുമോന്റെ സബ്മിഷന് മറുപടിയായി മന്ത്രി വ്യക്തമാക്കി.